Jamaluddin bin Mohd Jarjis

Pendidikan

Beliau memulakan alam persekolahan di Sekolah Kebangsaan Ahmad, Pekan pada tahun 1958 dan menyambung pendidikan menengah di Sekolah Menengah Ahmad pada tahun 1964 dan Sekolah Menengah Sultan Abu Bakar, Kuantan pada tahun 1967. Selepas memperolehi keputusan cemerlang dalam peperiksaan Sijil Tinggi Persekolahan Malaysia (STPM), beliau melanjutkan pelajaran ke University Of Manchester, United Kingdom pada tahun 1971 dan berjaya memperolehi Ijazah Sarjana Muda Kejuruteraan Elektrikal pada tahun 1974.

Kerjaya

Sekembalinya ke tanah air, beliau berkhidmat sebagai pensyarah di Universiti Teknologi Malaysia pada tahun 1974. Keinginan untuk meningkatkan pencapaian akademik telah mendorong beliau melanjutkan pelajaran peringkat Sarjana Kejuruteraan Elektikal (Sistem Tenaga) di University of Manitoba, Kanada pada tahun 1976. Beliau akhirnya melengkapkan pencapaian akademiknya pada tahun 1980 setelah dianugerahkan Ijazah Doktor Falsafah Kejuruteraan Elektrikal dari University of McGill, Kanada.
Tahun 1981 meletakkan jawatan dari UTM untuk memberi tumpuan kepada perkhidmatan perundingan kejuruteraan melalui syarikat yang diasaskannya secara bersama, J & A Associates.
Beliau dilantik menerajui syarikat utiliti negara,sebagai pengerusi Tenaga Nasional Bhd antara Ogos 2000 - 2002 kerana pengetahuan dan pengalaman serta kepakaran beliau dalam bidang elektrik.

Kerja sosial

Jamaluddin Jarjis bergiat aktif dalam aktiviti berpersatuan. Pada tahun 2002 beliau dilantik sebagai Penaung Persatuan Pengilang-pengilang Bumiputra Malaysia. Selain itu, beliau juga dipilih sebagai Presiden, Persatuan Kebajikan Anak Pahang pada tahun 2004 serta Presiden, Persatuan Ekuistrian Malaysia dan Presiden, Majlis Equin Malaysia masing-masing pada tahun 2002 dan 2004.

Politik

Karier politik Y.B. Tan Sri Dr. Jamaluddin Jarjis dalam UMNO bermula di Cawangan Kampung Mengkasar, Pekan. Sepanjang penglibatannya, beliau dipilih sebagai Ketua Pemuda Bahagian Pekan pada tahun 1983 dan Timbalan Ketua Bahagian Rompin selain diberi kepercayaan sebagai Ahli Majlis Tertinggi UMNO serta Timbalan Pengurusi Badan Perhubungan UMNO Negeri Pahang.
Terpilih menjadi Presiden Kelab Penyokong Kerajaan pada 1999, Pembantu Whip Barisan Nasional bagi Parlimen ke-10 dan Pengerusi Jawatankuasa Kira-Kira Wang Negara  (PAC) pada 1994. 
Beliau menjadi Ahli Majlis Tertinggi UMNO 2000-2003 setelah undi kelapan terbanyak dengan 1,268 undi. 
Kemudian dilantik sebagai Menteri Kewangan Kedua pada 21 November 2002. Berikutan rombakan kecil kabinet pada bulan Januari 2004, Tan Sri Dr. Jamaluddin Jarjis dilantik sebagai Menteri Perdagangan Dalam Negeri dan Hal Ehwal Pengguna sebelum dikekalkan dengan jawatan yang sama selepas Pilihan Raya Umum ke-11. Beliau diberi kepercayaan oleh Perdana Menteri, Tun Abdullah Ahmad Badawi, untuk menerajui Kementerian Sains, Teknologi dan Inovasi pada 30 Mac 2004.
Dalam Pilihan Raya Umum Malaysia 2008 beliau menang kerusi parlimen Rompin, Pahang .Beliau menang dengan mendapat undi sebanyak 21308. Calon lawan ialah Mazlan Mohamed Yasin dari PAS mendapat 10,629 undi - Kalah . Peratus pengundi yang keluar ialah  79%. Undi rosak sebanyak  824. 
Jamaluddin Jarjis (JJ) digugurkan dari jawatan Menteri Sains, Teknologi dan Inovasi .

Angkasawan Malaysia

Beliau telah menjayakan projek Angkasawan Malaysia pada 2007 dengan kerjasama kerajaan Russia. Bual bicara secara langsung telah disiarkan dari Kosmodrom Baikonur, Kazakhstan.  Datuk JJ sendiri berada di Russia dan Kazakhstan bagi memastikannya berjalan lancar. 
Program angkasawan Malaysia ini merupakan hasil 'barter trade' dengan pembelian jet pejuang super sonic dari Russia. Dr. Sheikh Muszaphar Shukor pergi dengan Soyuz TMA-11 ke ISS, 333 kilometer dari muka bumi pada 10 Oktober 2007. Beliau pulang dari stesen angkasa lepas antarabangsa ISS dengan kapsul Soyuz TMA-10 . Kementerian Sains, Teknologi dan Inovasi Malaysia (MOSTI) sedang mengkaji kemungkinan membeli kapal angkasa Soyuz dan dipamerkan di Muzium Negara bagi membangkitkan minat generasi muda.

Keluarga

Tan Sri Dr. Jamaluddin Jarjis telah mendirikan rumahtangga bersama Datin Sri Dr. Kalsom Ismail. Beliau mempunyai empat orang anak, Nur Ainis, Ikwan Hafiz, Nur Aliyaa dan Noor Adilla. Beliau yang amat meminati sukan berkuda dan polo.

Duta ke Amerika Syarikat

Pada 4 Ogos 2009, Datuk JJ menerima watikah perlantikan sebagai Duta Malaysia ke Amerika Syarikat daripada Yang di-Pertuan Agong Tuanku Mizan Zainal Abidin di Istana Negara.Beliau menggantikan Datuk Rajmah Hussain.September 2009 beliau akan ke Washington mengunjungi Presiden Amerika Syarikat Barack Obama di White House untuk mendapatkan watikah penuh .

Nahas Helikopter

Tan Sri Dr. Jamaluddin Jarjis terkorban dalam nahas helikopter di Kampung Sungai Pening, Semenyih pada 4 April 2015 yang mengorbankan kesemua lima lagi mangsa yang lain. Jenazah telah selamat dikebumikan di Makam Pahlawan, Masjid Negara, Kuala Lumpur pada 5 April 2015. Kes masih disiasat kerana data dari kotak hitam masih tidak dapat memberikan maklumat penting tentang mengapa helikopter tersebut meletup di tengah udara.